Кевин Спейси
Кевин Спейси Фоулър, (), Командор на Ордена на Британската империя, е американски театрален и филмов актьор.  Той е носител на две награди „Оскар“ – за „най-добра поддържаща роля“ във филма „Обичайните заподозрени“ и за „най-добър актьор“ за ролята му във филма „Американски прелести“.

Кевин Спейси е командор на Британската империя от 2010 г. заради приноса му към драматургията.

Биография 
Кевин Спейси е роден в Ню Джърси. Спейси е моминското име на неговата майка Катлийн Спейси. Кевин е третото дете в семейството и има по-големи брат и сестра. Още през детските години на Кевин семейството му се премества в Южна Калифорния.

През училищните си години Кевин Спейси бива изгонен от училище заради буйния си нрав. Впоследствие баща му го изпраща във военно училище, от където Кевин също е изгонен след участие в сбиване. В следващото училище, в което постъпва, Кевин Спейси започва да играе в различни спектакли. Там той се запознава с Меър Уинингъм и Вал Килмър. След това Кевин учи актьорско майсторство във висшето училище по драма, танц и музика „Джулиард“.

Кариера 
Първите изяви на Кевин Спейси като актьор са на театралната сцена. Важна роля в кариерата му изиграва участието в театралната пиеса „Смут“ с режисьор Майк Никълс. Заради доброто представяне на Спейси в пиесата, Майк Никълс го кани да участва във филмите „Heartburn“ през 1986 г. и „Работещо момиче“ през 1988 г.

През следващите години Кевин Спейси получава редица второстепенни роли в киното. Той е отличен с награда Оскар за най-добър поддържащ актьор за играта си във филма „Обичайните заподозрени“.

През 1996 г. Спейси прави опит като режисьор с филма „Алигатор албинос“ (Albino Alligator). Следващата 1997 г. става ключова за кариерата му. Той участва във филмите „Поверително от Ел Ей“ и „Нощем в градината на доброто и злото“. И двата филма са изключително добре приети от публиката и критиката. Добрите му роли в тези филми го довеждат до главна роля във филма „Американски прелести“ през 1999 г. За този филм Спейси е награден с награда Оскар за най-добър актьор. Само дни след излизането на филма Кевин Спейси получава звезда в Алеята на славата в Холивуд.

През последните години Кевин Спейси участва филмите „Предай нататък“, „Кей Пакс“, „Отвъд морето“ и др.

Обвинения в сексуално посегателство 
През октомври 2017 г. актьорът Антъни Рап обвинява Спейси в опит за сексуално посегателство срещу него през 1986 г., когато Рап е бил на 14 години.

На 29 октомври 2017 г. Спейси публикува извинение към Рап за своите действия, описвайки ги като „изключително неуместно поведение в нетрезво състояние“.

В извинението си, актьорът също разкрива, че е гей. Няколко организации и активисти за правата на хомосексуалните разкритикуват Спейси, че намеква за връзка между двете. Писателят Дан Савидж пише в Туитър, че „нито алкохолизма, нито страхът от разкриване на ориентацията не оправдават сексуалното посегателство“, в което Спейси е обвинен. След обвиненията на Рап и други мъже заявяват, че Спейси ги е подлагал на сексуален тормоз.

На 3 ноември 2017 г. Netflix публично обявява отлагането на снимките на сериала „Къща от карти“, докато Спейси не бъде заменен.

На 17 юли 2019 г. прокуратурата в Кейп Код оттегля всички обвинения в сексуално насилие, повдигнати по-рано против актьора Кевин Спейси. Това става известно, както съобщава телевизионният канал CBS, по време на заседанието на съда в Нантакет, Масачузетс.

На 23 юли 2023 година Спейси е оневинен по всички обвинения срещу него за сексуални посегателства.

Личен живот 
Преди признанията си от 2017 г. актьорът има връзки с няколко жени. Една от тях е озвучаващата актриса Ейприл Уинчъл, а също и със сценаристката Даян Дрейър.

Филмография

Източници

Външни препратки 

 
 
 

Американски актьори и актриси
Американски театрални актьори и актриси
Американски озвучаващи актьори
Американски филмови продуценти
Американски режисьори
Американски комици
Командори на Ордена на Британската империя
Носители на награда BAFTA
Носители на Златен глобус
Носители на „Оскар“
ЛГБТ актьори и актриси
ЛГБТ режисьори
Гей мъже
Родени в Ню Джърси